Conform informațiilor furnizate de Kremlin și citate de agențiile de presă rusești, Vladimir Putin a primit rapoarte de la directorul Serviciului Federal de Securitate (FSB), Comitetul de anchetă, Garda Națională, precum și de la miniștrii de Interne, Sănătate și Situații de Urgență.
Potrivit Comitetului de anchetă rus, peste 60 de persoane au fost ucise și alte 115 au fost rănite atunci când bărbați înarmați, îmbrăcați în uniforme de camuflaj, au deschis focul asupra mulțimii la un concert organizat la sala Crocus City Hall, situată în apropierea Moscovei.
SUA avertizaseră Rusia privind riscul unui atentat terorist
Casa Albă a declarat vineri că Statele Unite au avertizat Rusia în luna martie cu privire la posibilitatea unui atac terorist care ar putea viza "mari adunări" la Moscova.
Această declarație a venit la scurt timp după atentatul în care au fost ucise peste 60 de persoane într-o sală de concerte din apropierea capitalei ruse.
Adrienne Watson, purtătoarea de cuvânt a Consiliului de Securitate Națională de la Casa Albă, citată de Agerpres și agenții internaționale precum Reuters sau AP, a precizat că la începutul lunii martie guvernul american a obținut informații cu privire la planurile unui atentat terorist la Moscova, care ar fi putut viza evenimente de amploare, inclusiv concerte. Aceste informații au fost împărtășite cu autoritățile ruse.
Fiți la curent cu ultimele noutăți. Urmăriți DCNews și pe Google News